РЕГЛАМЕНТ (ЕО) № 835/2008 НА КОМИСИЯТА
от 22 август 2008 година
относно освобождаването на гаранции по отношение на някои тарифни квоти за внос в сектора на говеждото месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 144, параграф 1 във връзка с член 4 от него,
като има предвид, че:
(1)
Решение 2008/61/ЕО на Комисията от 17 януари 2008 г. за изменение на приложение II към Решение 79/542/ЕИО на Съвета относно вноса на прясно месо от едър рогат добитък от Бразилия (2) промени изискванията за внос на месо от едър рогат добитък от Бразилия. В това решение се предвижда, че продължаването на вноса при условия на сигурност е единствено възможно посредством засилване на контрола и надзора на стопанствата, от които идват животните, отговарящи на условията за износ в Общността, както и посредством съставяне, от страна на Бразилия, на временен списък на такива одобрени стопанства, за които се предоставят определени гаранции.
(2)
Освен това през първата половина на 2008 г. органите на Аржентина приеха серия от мерки, засягащи обичайните търговски потоци на говеждо месо от тази трета страна към Общността.
(3)
С оглед на тези конкретни обстоятелства в Регламент (ЕО) № 313/2008 на Комисията от 3 април 2008 г. за дерогация от Регламент (ЕО) № 1445/95 във връзка с изискванията за внос на говеждо месо от Бразилия (3) се предвижда удължаване на срока на валидност на лицензиите за внос, издадени в рамките на някои тарифни квоти за внос в сектора на говеждото месо до 30 юни 2008 г.
(4)
Стопанските субекти, които преди влизането в сила на Решение 2008/61/ЕО са придобили права за внос във връзка с вноса на месо от едър рогат добитък в рамките на тарифните квоти за внос, посочени в Регламент (ЕО) № 529/2007 на Комисията от 11 май 2007 г. относно откриване и управление на тарифна квота за замразено месо от едър рогат добитък, включено в код по КН 0202, и продукти, включени в код по КН 0206 29 91 (от 1 юли 2007 г. до 30 юни 2008 г.) (4) и в Регламент (ЕО) № 545/2007 на Комисията от 16 май 2007 г. за откриване и управление на тарифни квоти за внос на замразено говеждо месо, предназначено за преработка (от 1 юли 2007 г. до 30 юни 2008 г.) (5), продължават да бъдат изправени пред сериозни практически трудности, свързани с осигуряването на продуктите преди края на периода на тарифната квота за внос. В резултат на това значителна част от правата за внос, разпределени между стопанските субекти, останаха неизползвани преди 1 юли 2008 г. С оглед на тези конкретни обстоятелства е необходимо да се предвиди, че при определени условия гаранциите, предоставени по отношение на правата за внос, които не са били използвани до 1 юли 2008 г., следва да бъдат освободени.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
1. По искане на заинтересованите страни внесените гаранции за права на внос в изпълнение на член 5, параграф 2 от Регламент (ЕО) № 529/2007 и на член 6, параграф 3 от Регламент (ЕО) № 545/2007 се освобождават при следните условия:
а)
кандидатът е заявил и получил права за внос по квотата, посочена в:
i)
член 1, параграф 1 от Регламент (ЕО) № 529/2007, или
ii)
член 1 от Регламент (ЕО) № 545/2007;
б)
правата за внос са били използвани само отчасти или изобщо не са били използвани до 1 юли 2008 г.
2. Гаранциите, предвидени в параграф 1, се освобождават пропорционално на правата за внос, които не са били използвани до 1 юли 2008 г.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 август 2008 година.